**ELŐTERJESZTÉS**

**Szombathely Megyei Jogú Város Közgyűlése**

**2025. május 29-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. május 1-4-ig** Szuhai Viktor tanácsnok úr a grúziai Kutaisi Város Napjának éves ünnepségén vett részt.

**Május 3-án** az AGORA Művelődési és Sportházban köszöntöttem a 30 éves Isis Big Band zenekart, amely telt ház előtt adott elsöprő sikert hozó jubileumi nagykoncertet. A rendezvényen Horváth Soma alpolgármester úr is részt vett.

A 208 évvel ezelőtti hatalmas tűzvészre emlékeztünk **május 4-én** a szombathelyi Székesegyházban. A Szent Flórián napi fogadalmi misén Kelemen Krisztián tanácsnok úrral vettünk részt.

**Május 4-6-ig** dr. László Győző alpolgármester úr Horváth Soma alpolgármester úrral közösen vett részt Pulában a város felszabadításának 80. évfordulója alkalmából megrendezett ünnepi rendezvénysorozaton.

**Május 5-én** sajtóbejáráson mutatták be a Városrendészet új, Kossuth Lajos utcai épületét a társszervek és a média képviselőinek. Az eseményen Kelemen Krisztián és Szuhai Viktor tanácsnok urakkal vettünk részt**.**

**Május 6-án** 95. születésnapja alkalmából köszöntöttem fel Kéri Józsefné szépkorút.

**Május 6-án** könyvtári összmunkatársi értekezleten vettem részt a Berzsenyi Dániel Könyvtárban, melyen köszöntöttem a könyvtár dolgozóit, majd dr. Baráthné Molnár Mónika igazgató asszonnyal közösen kitüntetéseket adtunk át.

**Május 6-án** a Szombathelyi Járási Fejlesztési Fórum ülésén vettem részt.

**Május 7-én** projektmunkákat zsűriztek az ELTE Savaria Egyetemi Központ és a Vas Vármegyei Kereskedelmi és Iparkamara közös 'Üzleti ismeretek a gyakorlatban' képzésén. Az eseményen a zsűri tagjai között Szombathely Megyei Jogú Város Önkormányzata képviseletében dr. Horváth Attila alpolgármester úr vett részt.

**Május 7-én** Horváth Soma alpolgármester úr részt vett a Weöres Sándor Színház 2025/2026-os évadismertető sajtótájékoztatóján, délután képviselői fogadóórát tartott a Művészeti Szakgimnázium és Technikumban.

**Május 8-án** Pintér Bencével, Győr polgármesterével beszélgettünk városaink lehetőségeiről és az önkormányzatokat érintő közös fellépésről.

**Május 8-án** dr. László Győző alpolgármester úr köszöntőbeszéddel üdvözölte a résztvevőket a 2025. évi Diákönkormányzati választáson a Városháza Nagytermében.

Május 8-án Kelemen Krisztián tanácsnok úrral és dr. Kondora Bálinttal, a Vas Vármegyei Közgyűlés alelnökével sajtótájékoztatót tartottunk az Interreg Anti-Addict európai uniós pályázatról.

**Május 8-án** Horváth Soma alpolgármester úr részt vett „A vasi és zalai határvidék festői foltjai” című kiállítás megnyitóján a Berzsenyi Dániel Könyvtárban.

Május 8-án Németh Ákos tanácsnok úr a Megyei Jogú Városok Szövetsége Környezetvédelmi Albizottságának ülésén előadást tartott a szombathelyi zöldfejlesztésekről.

**Május 8-án** Szuhai Viktor tanácsnok úr az Intézményfenntartó Helyi Nemzetiségi Önkormányzatok VII. Parlamenti Találkozóján vett részt Budapesten, az Országházban.

**Május 9-én** a Vas Vármegyei Rendőr-főkapitányság rendőrnapi ünnepségén vettünk részt Kelemen Krisztián tanácsnok úrral. Az állománygyűlésen elismeréseket átadására került sor. Kelemen Krisztián tanácsnok úr a ’Vas Vármegye Rendőrségéért’ kitüntetésben részesült.

Május 9-én Németh Ákos tanácsnok úr a Szombathelyi Zrínyi Ilona Általános Iskola aktuális témahetén tartott előadást a fenntarthatóságról, szombathelyi fejlesztésekről.

**Május 10-én** 100 különböző márkájú és típusú járgányt lehetett megcsodálni a Fő téren a II. Elit Autóstalálkozón, melyet Kelemen Krisztián tanácsnok úr nyitott meg. A rendezvényen tanácsnok úrral díjakat adtunk át.

**Május 10-én** első alkalommal rendezték meg Petőfi-telepen a Sorokmajori Történelmi Napot, mely során megnyitottam a Petőfi-telephez kapcsolódó, több száz képből álló helytörténeti fotókiállítást.

**Május 10-én** Horváth Soma alpolgármester úr részt vett a Szezon//Ress – finisszázs kerekasztal-beszélgetésen a Szombathelyi Képtárban.

**Május 10-én** Németh Ákos tanácsnok úr megnyitotta a 3. Bölcsőde EXPO-t a Kámoni Arborétumban.

**Május 12-én** Szombathely Megyei Jogú Város Önkormányzata „Aktív időskor Szombathelyen” elnevezésű programsorozatának részeként az AGORA Művelődési és Sportházban megszervezett koncerten köszöntöttem a résztvevőket.

 **Május 12-én** Bokányi Adrienn tanácsnok asszony interjút adott a Budapesti Corvinus Egyetem kutatási munkatársának a hidrogén értékláncok potenciáljáról Magyarországon.

**Május 13-án** projektmunkákat zsűriztek az ELTE Savaria Egyetemi Központ és a Vas Vármegyei Kereskedelmi és Iparkamara közös 'Üzleti ismeretek a gyakorlatban' képzésén. Az eseményen a zsűri tagjai között Szombathely Megyei Jogú Város képviseletében dr. Horváth Attila alpolgármester úr vett részt.

**Május 13-án** Horváth Soma alpolgármester úr részt vett a Mesebolt Bábszínház sajtótájékoztatóján.

**Május 13-án** Bokányi Adrienn tanácsnok asszony részt vett a Kínai-Magyar Gazdasági Fórumon.

**Május 13-án** Szuhai Viktor tanácsnok úr a Roma Nemzetiségi Önkormányzat ülésén vett részt.

**Május 14-én** Horváth Soma alpolgármester úr részt vett az Érezd Szombathelyt! 2025-ös programjairól tartott sajtótájékoztatón.

**Május 14-én** Szuhai Viktor tanácsnok úr a Német Nemzetiségi Önkormányzat testületi ülésén vett részt.

**Május 15-én** konferenciát tartott a Vas Megyei Turizmus Szövetség az Iseumban, ahol Szombathely Megyei Jogú Város képviseletében köszöntöttem a résztvevőket, majd Bokányi Adrienn tanácsnok asszony a ’Szombathely 2030’ programról tartott előadást.

**Május 17-én** dr. László Győző alpolgármester úr a IV. Kajdi János Nemzetközi Ökölvívó Emlékverseny megnyitóján köszöntötte a jelenlévőket.

1.

**Tisztelt Közgyűlés!**

**I.**

Szombathely Megyei Jogú Város Önkormányzata 4 településsel (Gencsapáti, Torony, Ják, Nárai) kötött a gyermekek bölcsődei ellátására vonatkozó megállapodást. A hozzájárulás összege a vidéki önkormányzatok tekintetében egységesen kiszámított díj, amely összeg a megállapodás alapján minden év június 30. napjáig felülvizsgálásra kerül. A Közgyűlés 139/2024. (V.30.) Kgy. számú határozata alapján a hozzájárulás összege 2024. évben 3.310,- Ft/nap/gyermek volt.

Javaslom, hogy 2025. július 1. napjától a szolgáltatásért fizetendő térítési díj összege a 2024. évi 3.310,- Ft/nap/gyermek összegről 2.638,- Ft/nap/gyermek összegre módosuljon tekintettel az állami normatíva összegének az emelkedésére. Az érintett településekkel a szolgáltatásra vonatkozó díjcsökkentés mértéke előzetesen egyeztetésre került.

A szerződések vonatkozó pontja 2025. július 1. napjától így az alábbiak szerint módosulna:

„A felek megállapodnak abban, hogy 2025. július 1. napjától 2026. június 30. napjáig a hozzájárulás összege 2.638,- Ft/nap/gyermek.”

A megállapodások egyéb rendelkezései változatlanul hatályban maradnak.

**II.**

Gencsapáti Község Önkormányzata 2025. május 6. napján kéréssel fordult Önkormányzatunkhoz, hogy Gencsapáti község vonatkozásában a 2017. március 31. napjával bölcsődei feladatok ellátására megkötött feladat-ellátási megállapodást Önkormányzatunkkal közös megegyezéssel 2025. szeptember 1-i hatállyal szüntessük meg. A feladat-ellátási megállapodás értelmében Gencsapáti Község Önkormányzata a 2025. augusztus 31. napjáig esedékes szolgáltatási díjat a Szombathelyi Egyesített Bölcsődei Intézmény (továbbiakban: EBI) részére megfizeti. A megfizetést követően a felek a megállapodást 2025. szeptember 1-i hatállyal Gencsapáti Község Önkormányzata kérésére közös megegyezéssel szüntetnék meg. A gyermekek védelméről és a gyámügyi igazgatásról szóló 1997. évi XXXI. törvény 37/A. § (1) bekezdés b) pontja értelmében a Gencsapátiban élő gyermekek vonatkozásában a jogosultsági feltételek így megszűnnek, de javaslom, hogy a már jogviszonyban lévő, Gencsapátiban lakóhellyel rendelkező kisgyermekek esetében a bölcsődei ellátást továbbra is biztosítsa Önkormányzatunk. Mindez az EBI-től kapott információk szerint három kisgyermeket érint.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**2.**

**Tisztelt Közgyűlés!**

Szombathely Megyei Jogú Város Önkormányzata Együttműködési megállapodást kötött 2022. július 28-án a Lime Technology Kft-vel mikromobilitási járművek kölcsönzési célú közterületi elhelyezésére. A megkötött megállapodás 2025. június 30-ig meghosszabbításra került.

A Lime Technology Kft. megkereste az Önkormányzatot, hogy 2025. július 1. napjától szeretné folytatni az elektromos rollerek üzemeltetését. A hotspotok területének fenntartási költségeihez történő hozzájárulásként a Lime Kft. az Önkormányzatnak 2026. június 30-ig terjedő időszakra – a 2024. július 1.- 2025. június 30. közötti időszaknak megfelelően - 1.800.000,- Ft + Áfa összeget fizetne, továbbá a Lime Kft. vállalja saját költségén 10 db hotspot szilárd burkolattal történő kiépítését, amely helyszínekre vonatkozólag a Városstratégiai, Idegenforgalmi és Sport Bizottság hoz döntést. Javasolom, hogy az Együttműködési megállapodás 2026. június 30-ig kerüljön meghosszabbításra.

Az Együttműködési megállapodás az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**Melléklet**

**EGYÜTTMŰKÖDÉSI MEGÁLLAPODÁS IV. SZÁMÚ MÓDOSÍTÁSA**

**(TERVEZET)**

amely létrejött egyrészt

Cégnév: **Lime Technology Kft.**

Székhely: 1092 Budapest, Ráday utca 9. fszt. 8.

Cégjegyzékszám: 01-09-332596

Adószám: 26569242-2-43

Képviseli: Maciej Szwed ügyvezető

mint együttműködő partner – a továbbiakban: **Lime Kft.** -

másrészről a

Szervezet neve: **Szombathely Megyei Jogú Város Önkormányzata**

Székhely: 9700 Szombathely, Kossuth Lajos u. 1-3.

Adószám: 15733658-2-18

Képviseli: Dr. Nemény András polgármester

mint együttműködő partner – a továbbiakban: **Önkormányzat** –

együttesen a továbbiakban: Felek között alulírott helyen és napon, az alábbi feltételek mellett.

**A MEGÁLLAPODÁS TÁRGYA**

1. A Felek 2022. július 28-án Együttműködési megállapodást kötöttek Szombathely városban mikromobilitási járművek kölcsönzési célú közterületi elhelyezésére (továbbiakban: Együttműködési megállapodás). Az Együttműködési megállapodás meghosszabbításra került 2022. december 15-én, mely 2023. június 30. napjáig volt hatályos. Az utolsó módosításra 2024. június 28-án került sor, amely alapján az Együttműködési megállapodás további 1 évvel, 2025. június 30. napjáig meghosszabbításra került.
2. A Lime Kft. kérése alapján Szombathely Megyei Jogú Város Közgyűlése a ……./2025. (V.29). Kgy. számú határozatával egyetértett az Együttműködési megállapodás 2026. június 30. napjáig történő meghosszabbításával.

**A MEGÁLLAPODÁS IDŐTARTAMA**

1. Jelen megállapodást a Felek 2025. július 1. napjától 2026. június 30. napjáig kötik.

**A FELEK JOGAI ÉS KÖTELEZETTSÉGEI**

1. A hotspotok területének fenntartási költségeihez történő hozzájárulásként a Lime Kft. az Önkormányzatnak 2025. július 1. napjától 2026. június 30. napjáig terjedő időszakra 1.800.000,- Ft + ÁFA, azaz egymillió-nyolcszázezer forint + ÁFA összeget fizet, amelyet köteles a jelen megállapodás aláírását követő 15 napon belül az Önkormányzat számlája alapján, az Önkormányzat OTP Bank Nyrt-nél vezetett 11747006-15733658 számú számlájára átutalással egy összegben teljesíteni. A Lime Kft. vállalja, hogy a város területén üzemelő hotspotok közül 10 db-ot szilárd burkolattal kiépít saját költségén a felek által előre egyeztetett helyszíneken. A 10 db hotspot szilárd burkolattal történő kialakításának határideje: 2025. szeptember 30. Ha a Lime Kft. előző kötelezettségeit határidőre és maradéktalanul nem teljesíti, úgy az Önkormányzat felszólítás nélkül, azonnali hatállyal felmondhatja a jelen megállapodást.

**A MEGÁLLAPODÁS MEGSZŰNÉSE, MEGSZÜNTETÉSE**

1. A Felek közös megegyezéssel írásban bármikor módosíthatják a megállapodás tartalmát. A megállapodásnak a módosítással nem érintett része változatlanul hatályban marad.

**ZÁRÓ RENDELKEZÉSEK**

1. A jelen megállapodásban nem szabályozott kérdésekben a Ptk. és a vonatkozó jogszabályok rendelkezései az irányadók.
2. A jelen megállapodás kizárólag írásban, közös megegyezéssel módosítható.
3. A Felek megállapodnak abban, hogy a jelen szerződés idejének tapasztalatai alapján együttműködésüket újratárgyalják annak 2026. július 1. napjától történő esetleges folytatása érdekében. A Lime Kft. vállalja, hogy tartós jogviszony létrejötte esetén kidolgozza a szombathelyi lakosok számára kedvezmény igénybevételének a lehetőségét.
4. A megállapodás teljesítése érdekében Felek a jóhiszeműség és a tisztesség követelményeinek megfelelően, kölcsönösen együttműködve kötelesek eljárni.
5. A Felek megállapodnak abban, hogy a jelen megállapodásból adódó esetleges jogvitákat elsősorban békés úton kívánják rendezni. Amennyiben ez nem lehetséges, úgy a pertárgy értéktől függően a Szombathelyi Járásbíróság, illetve a Szombathelyi Törvényszék kizárólagos illetékességét kötik ki.
6. A Lime Kft. kijelenti azt, hogy a nemzeti vagyonról szóló 2011. évi CXCVI. törvény 3. § (1) bekezdésében foglaltak alapján átlátható szervezetnek minősül.
Felek rögzítik, hogy fenti jogszabály 11. § (12) bekezdésében foglaltak alapján az Önkormányzat a jelen megállapodást azonnali hatállyal felmondhatja, amennyiben a megállapodás megkötését követően beállott körülmény folytán a Lime Kft. már nem minősül átlátható szervezetnek.
7. Jelen Együttműködési megállapodás a 2022. július 28-án megkötött Együttműködési megállapodással együtt érvényes.
8. Jelen megállapodás 4 (négy) eredeti, egymással megegyező példányban készült, amelyet Felek annak elolvasását és értelmezését követően, mint akaratukkal mindenben megegyezőt írták alá. A megállapodásból 2 (kettő) példány a Lime Kft-t, 2 (kettő) példány az Önkormányzatot illeti.

**Budapest, 2025. év ……….. hó …. napján Szombathely, 2025. év …………. hó …. napján**

|  |  |
| --- | --- |
| **Lime Technology Kft.** | **Szombathely Megyei Jogú Város Önkormányzata** |
| Aláírás:……………………………………………. | Aláírás:…………………………………… |
| Képviselő neve:Maciej Szwedügyvezető | Képviselő neve:Dr. Nemény Andráspolgármester |

**Kérem a Tisztelt Közgyűlést, hogy az előterjesztéseket megtárgyalni, és a határozati javaslatokat elfogadni szíveskedjék.**

**Szombathely, 2025. május „ ”**

 **/: Dr. Nemény András :/**

**I.**

**HATÁROZATI JAVASLAT**

…….**/2025. (V.29.) Kgy. számú határozat**

1. Szombathely Megyei Jogú Város Közgyűlése a Szombathely Megyei Jogú Város Önkormányzata, valamint Gencsapáti, Torony, Nárai, Ják települések önkormányzatai között bölcsődei feladatok ellátására kötött megállapodások módosítását az előterjesztésben foglaltak szerint elfogadja, így a 2025. július 1. napjától 2026. június 30. napjáig a szolgáltatásért fizetendő térítési díj összege 3.310,- Ft/nap/gyermek összegről 2.638,- Ft/nap/gyermek összegre módosul.
2. Szombathely Megyei Jogú Város Közgyűlése Szombathely Megyei Jogú Város Önkormányzata, valamint Gencsapáti Község Önkormányzata között bölcsődei feladatok ellátására megkötött feladat-ellátási megállapodás 2025. szeptember 1-i hatállyal közös megegyezéssel történő megszüntetését jóváhagyja azzal, hogy a már jogviszonyban lévő, Gencsapátiban lakóhellyel rendelkező kisgyermekek esetében a bölcsődei ellátást továbbra is biztosítja.
3. A Közgyűlés felhatalmazza a polgármestert az 1.) és 2.) pontok szerinti szerződések aláírására.

**Felelősök:** Dr. Nemény András polgármester

 Dr. László Győző alpolgármester

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Sebestyén Bianka, a Szombathelyi Egyesített Bölcsődei Intézmény vezetője /

 **Határidő:** azonnal /az 1. és 2. pont vonatkozásában/

 2025. június 30. illetve 2025. augusztus 31. /a 3. pont vonatkozásában/

**II.**

**HATÁROZATI JAVASLAT**

**……/2025. (V.29.) Kgy. számú határozat**

A Közgyűlés megtárgyalta a mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására vonatkozó előterjesztéstés a következő döntéseket hozta:

1. A Közgyűlés jóváhagyja, hogy a hatályban lévő Együttműködési megállapodás módosítása az előterjesztés szerinti tartalommal kerüljön meghosszabbításra 2026. június 30-ig.
2. A Közgyűlés felhatalmazza a polgármestert az előterjesztés mellékletét képező Együttműködési megállapodás módosítás aláírására.

**Felelősök:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal